כל מי שאוהב לבהות, בשמים או אפילו סתם בקיר, גילה לפחות פעם אחת שיש דברים ששוחים לנו בעין. אחרי שעברה הפאניקה הראשונית, מתחילות התיאוריות:

אולי מדובר בהזיה? אולי זו טכנולוגית מעקב מתקדמת? או שזה איזה משהו ביולוגי כזה כמו חלבונים או חיידקים שברחו?

למי צריך לפנות? לפסיכולוג, לשב"כ או לרופא?

אז לא, לא צריך לפנות לאף אחד. גם לא מדובר בחייזרים קטנים (למי שתהה), אלא בתופעה נפוצה שנקראת "עצמים צפים".

האמת שלא מדובר בדברים חיצוניים שיושבים על פני גלגל העין, אלא בצבירים קטנים של תאים או חלבונים שנמצאים עמוק בתוכו. אנחנו גם לא ממש רואים את התאים עצמם, אלא רק את הצל שהם מטילים על הרשתית שנמצאת בחלק האחורי של העין.

הם תמיד שם. נעים בנוזל דמוי ג'ל שממלא את גלגל העין שלנו. אנחנו רואים אותם רק בזמן בהיה כי הרקע הלבן והאחיד מקלה עלינו לזהות אותם.